Dirvinis vieversys

:  perimvietės
:  sėslus
:  migracijos
:  žiemavietės
:  introdukuoti, gyvena sėsliai
:  introdukuoti, bet tikėtinai išnykę

**Dirvinis vieversys**, liaudyje dar vadinamas **vyturiu**, **cyruliu**, **vieversiu**, **voversiu** (*Alauda arvensis*) – žvirblinių paukščių (*Passeriformes*) būrio, vieversinių (*Alaudidae*) šeimos rūšis.

## Natūralus paplitimas
Eurazijoje paplitęs nuo Atlanto vandenyno vakaruose iki Ramiojo vandenyno rytuose. Šiaurėje arealas siekia Kolos pusiasalį, Pečioros aukštupį, Obės vidurupį, Jenisėjaus, Lenos ir Kolymos žemupius. Pietinė arealo riba driekiasi Korėjos pusiasaliu, Tarimo baseinu, Pamyru, šiaurės Afganistanu, Užkaukaze, Mažąja Azija, Viduržemio jūros pakrante. Gyvena Šiaurės Afrikoje, dalyje salų. Žiemoja pietinėje Europoje, Afrikoje.

## Introdukavimo regionai
Buvo įvežti į Australiją, Naująją Zelandiją, Havajus ir Britų Kolumbiją.

## Buveinės
Gyvena pievose, dirvonuose, dykvietėse bei dirbamuosiuose plotuose. Lizdą suka iš sausų žolių stiebelių, šaknelių ar smulkių lapelių gilioje duobutėje ir gerai paslepia po žolių kuokšteliu.

## Dirviniai vieversiai Lietuvoje
Lietuvoje gyvena *Alauda arvensis arvensis* porūšis. Dirviniai vieversiai laikomi vienu dažniausių mūsų krašto paukščių. Jie paplitę visoje šalies teritorijoje, bet labiausiai paplitę šalies vidurio rajonuose, retesni tik pietryčiuose.
Lietuvoje kasmet peri 1 100000-1 500000 porų. Šalyje perintys dirviniai vieversiai yra sezoniniai migrantai. Į Lietuvą atskrenda kovo mėn. pradžioje, išskrenda spalį.

### Folkloras
Kadangi dirviniai vieversiai vieni pirmųjų tarp Lietuvos paukščių sugrįžta į Lietuvą iš žiemaviečių, tai lietuvių tautosakoje jis vaizduojamas kaip pavasario pranašas ir savo čirenimu žadinantis gamtą. Jis yra atgimimo, jaunatviškumo simbolis.

Vieversys vadinamas lietuvių artojų draugu ir nuolatiniu jų palydovu, kviečiančių artoją išeiti į laukus.

Lietuvių protėviai manydavo, kad jei vieversys parskrenda anksčiau nei vasario 24 d., reikštų, kad dar ilgokai bus šalta, bet jei parskrenda vėliau nei vasario 24 d., reikštų kad pavasaris bus ankstyvas.

Vasario 24-oji – Lietuvoje minima kaip Vieversio diena.

## Išvaizda
Dirvinis vieversys šiek tiek didesnis už naminį žvirblį (*Passer domesticus*). Jo kūno ilgis 18–19 cm, atstumas tarp išskleistų abiejų sparnugalių 30-36 cm, Suaugusių sparno ilgis 10,2–11,7 cm: patinų sparno ilgis 10,9–11,9 cm, patelių sparno ilgis 10,0–11,0 cm. Suaugusių svoris 32,6–44,8 g: patinai 34,4–46,1 g, patelės 30,6–39,9 g.

Patino ir patelės kūno viršutinė pusė pilkai rusva, galva ir nugara išmarginta tamsiomis išilginėmis dėmelėmis. Kūno apačia balsva, pagurklyje ir kūno šonuose yra juodi taškeliai.

Dėl savo plunksninio apdaro, jis savo pamėgtose buveinėse ant žemės nepastebimas.

## Perėjimas
Patelė deda 3-5 pilkai baltus, gausiai išmargintus rudai alyvinės spalvos dėmėmis kiaušinius. Juos peri viena patelė 11-12 dienų. Per šį laiką patinas tęsia teritorinius pasirodymus. Viščiukus maitina abu tėvai, jie greitai auga. Maždaug 9-10 dienų amžiaus jaunikliai palieka lizdą ir apsistoja aplinkinėje augmenijoje. Sulaukę trijų savaičių, jaunikliai skraido. Išveda dvi vadas. Literatūros duomenimis, esant optimalioms buveinės ir klimato sąlygoms, vienos patelės metinių vadų skaičius gali siekti iki keturių. Daug lizdų nukenčia nuo žmogaus ūkinės veiklos.

## Čirenimas
Giesmė – malonus energingas čirenimų srautas, linksmais triliavimais, besikaiteliojantis su mimikrija. Triliavimas gana balsingai skambus ir gana pilno tono. Čirena dirvinių vieversių patinėliai pakilę į 50–100 m aukštį.

Paukštis aktyvus šviesiu paros metu, todėl maloniai nuteikia jo čirenimas, girdimas nuo ankstyvo pavasario iki rugpjūčio vidurio.

## Mityba
Dirvinis vieversys dažniausiai gyvena ant žemės. Maitindamasis ant žemės, maisto ieško eidamas į priekį prigludęs. Minta vabzdžiais, miglinių augalų sėklomis, o rudenį ir ankstyvą pavasarį lesa augalų sėklas, šviežius lapus, daigų viršūnėles.

## Amžius
Gyvena iki 12 metų.

## Porūšiai
Išskiriami šie dirvinių vieversių porūšiai:
# *A. a. arvensis* Linnaeus, 1758; Nominalinis porūšis. Paplitimas: šiaurės, vakarų ir vidurio Europa. Šis porūšis peri ir Lietuvoje.
# *A. a. sierrae* Weigold, 1913; Portugalija, centrinė ir pietinė Ispanija.
# *A. a. harterti* Whitaker, 1904; šiaurės vakarinė Afrika.
# *A. a. cantarella* Bonaparte, 1850; Pietinė Europa nuo šiaurės rytų Ispanijos, driekiasi iki ir per Turkiją, Kaukaze.
# *A. a. armenica* Bogdanov, 1879; pietryčių Turkija ir iki Irano.
# *A. a. dulcivox* Hume, 1872; Europinės Rusijos pietryčiai, Vakarų Sibiras ir iki šiaurės vakarų Kinijos ir pietvakarių Mongolijos.
# *A. a. kiborti* Zaliesski, 1917; pietinis Sibiras, šiaurinė ir rytų Mongolija bei šiaurės rytų Kinija.
# *A. a. intermedia* Swinhoe, 1863; šiaurės centrinis Sibiras ir iki šiaurės rytų Kinijos bei Korėjos pusiasalis.
# *A. a. pekinensis* Swinhoe, 1863; šiaurės rytų Sibiras, Kamčiatkos pusiasalis ir Kurilų salos.
# *A. a. lonnbergi* Hachisuka, 1926; šiaurinė Sachalino salos dalis.
# *A. a. japonica* Temminck & Schlegel, 1848; pietinė Sachalino salos dalis, pietinės Kurilų salos, Japonija ir Riūkiū salos.

## Taip pat skaitykite
* Paprastasis kuoduotasis vieversys (*Galerida cristata*) – 2021 m. įrašytas į Lietuvos raudonosios knygos 0(Ex) kategoriją, kuris yra morfologiškai l. panašus, čiulbantis panašia giesme, bet genetiškai skirtingas nei Lietuvoje įprastas dirvinis vieversys.

## Etimologija
Žodis *vieversỹs* (kitaip *víeversys, viever̃sis, vieveresỹs, vieverslỹs, vieverstỹs, vėversỹs, viversỹs, vievursỹs, vievurstỹs, voversỹs, vover̃sis*) giminiškas  ir yra onomatopėja (paukščio balso pamėgdžiojimas) su reduplikacija (plg. *čir-vir-vir*). Taip pat paukštelio balso pamėgdžiojimu grįstas žemaitiškas pavadinimas ***cỹrulis*** (*cyrùlis, cyrulỹs, cirulỹs*) bei Šiaurės Lietuvos *čỹrulis, čyrulỹs, čirùlis* (plg.  ‘vieversys’,  ‘čiulbėti, čirškėti’). Pavadinimas ***vyturỹs*** (*vỹturas*) greičiausiai irgi onomatopėja (plg. *Vieverselis danguj vỹtur vỹtur vyturuoja*).

## Galerija

Vaizdas:Kozova hora from Velke Pritocno KL CZ 059.jpg|Dirvinių vieversių buveinė
Vaizdas:Alauda arvensis qtl1.jpg|Plasnojantis dirvinis vieversys
Vaizdas:Alauda arvensis MHNT.jpg|Dirvinio vieversio kiaušiniai
Vaizdas:Alauda arvensis nest 2 beentree.jpg|Dirvinio vieversio lizdas ir kiaušiniai
Vaizdas:Segelflugplatz Eudenbach Juni 2019 IMG 20190627 131020.jpg|Dirvinių vieversių iš kiaušinių besikalantys jaunikliai
Vaizdas:Alauda Arvensis Jungvogel-1.jpg|10 dienų dirvinio vieversio jauniklis
Vaizdas:Skylark 2, Lake District, England - June 2009.jpg|Dirvinis vieversys snape laikantis vabzdį
Vaizdas:LercheBrustseite.jpg|Dirvinis vieversys


## Šaltiniai

## Nuorodos
* birdsoftheworld.org / Eurasian Skylark – ''Alauda arvensis''
* ebird.org / Eurasian Skylark – ''Alauda arvensis''
* datazone.birdlife.org / Eurasian Skylark – ''Alauda arvensis''
* birdid.no / Comparing Species: Skylark (''Alauda arvensis'') & Crested Lark (''Galerida cristata'') (*dirvinio vieversio (Alauda arvensis) ir paprastojo kuoduotojo vieversio (Galerida cristata) palyginimas*)
* featherbase.info / Sky Lark – ''Alauda arvensis''
* rspb.org.uk / Skylark – ''Alauda arvensis''
* xeno-canto.org / Eurasian Skylark · ''Alauda arvensis'' · Linnaeus, 1758 (*dirvinių vieversių čirenimų įrašai*)
* youtube.com / Bird sounds – Skylark singing in the spring sky (*dirvinio vieversio čirenimas buveinėje*)
* youtube.com / Feldlerche Gesang (Singflug) (*dirvinio vieversio čirenimas buveinėje*)
* youtube.com / Feldlerche (*dirvinio vieversio čirenimas buveinėje*)
* youtube.com / Feldlerche (Alauda arvensis) (*dirvinio vieversio čirenimas buveinėje*)
* youtube.com / Bird sounds – Skylark chirping (*vaizdo siužetas apie dirvinius vieversius*)
* youtube.com / Ein Meistersänger verstummt – Die Feldlerche, Vogel des Jahres 2022 (*[[vokiečių kalba]] pasakojimas apie dirvinį vieversį*)